Američki kreditni rejting mogao bi biti snižen, čak ako se i postigne kompromis o dodatnom državnom zaduživanju
Bilo koji da se plan usvoji, državni troškovi neće biti dovoljno smanjeni - prognoziraju kreditne agencije
Predstojnik ureda predsjednika Baracka Obame William Daley izjavio je da je uvjeren da će do 2. kolovoza sporazum biti postignut te da će Sjedinjenje Države nastaviti s redovitim podmirivanjem svojih financijskih obveza. Financijski stručnjaci upozoravaju da bi Sjedinjene Države mogle izgubiti svoj inače izvrstan kreditni rejting – čak ako se u Washingtonu u sljedećih nekoliko dana i postigne sporazum o dodatnom zaduživanju savezne vlade. Većina analitičara uvjerena je da će predsjednik Obama i oporbeni republikanci postići sporazum o smanjenju državnih troškova i povećanju poreza – što su uvjeti dvije stranke za dopuštanje dodatnog zaduživanja. Podsjetimo, nacionalni dug Sjedinjenih Država iznosi 14 bilijuna i 300 milijardi dolara – što je točno i svota koju je Kongres odobrio da se država smije zadužiti. Očekuje se da će, vjerojatno, najmanje jedna od tri glavne agencije koje procjenjuju kreditnu sposobnost država uskoro sniziti američki rejting. Razlog – državni troškovi, bez obzira na kompromis demokrata i republikanaca, neće biti dovoljno smanjeni. U Washingtonu se i dalje debatira o opcijama u vezi s dodatnim zaduživanjem američke vlade – što treba dopustiti Kongres. Republikanci i demokrati različito poimaju problem i rješenja, a kompromis bi se trebao postići do 2. kolovoza – sljedeći utorak – nakon čega bi se moglo dogoditi, ako ne bude sporazuma, da Sjedinjene Države više neće moći podmirivati neke od svojih financijskih obveza. Problem je u tome što Senat kontroliraju demokrati, a Zastupnički dom republikanci. Uslijed neizvjesnosti u Washingtonu, dionicama je danas ponovno pala vrijednost a investitori novac sklanjaju u razmjerno sigurnije zlato ili u švicarske franke. Ured američkog Kongresa za državni proračun, koji je nestranačko stručno tijelo, procijenio je da i republikanski i demokratski prijedlog u vezi daljnjeg državnog zaduživanja imaju nedostataka. Predstojnik ureda predsjednika Baracka Obame William Daley izjavio je da je uvjeren da će do 2. kolovoza sporazum biti postignut te da će Sjedinjenje Države nastaviti s redovitim podmirivanjem svojih financijskih obveza.